งานวันคนพิการสากล 1-2 ธันวาคมนี้ ขับเคลื่อนไทยสู่สังคมแห่งโอกาสและความเท่าเทียม
นางสาวสราญภัทร  อนุมัติราชกิจ อธิบดีกรมส่งเสริมและพัฒนาคุณภาพชีวิตคนพิการ  กล่าวว่า ตามที่องค์การสหประชาชาติประกาศให้วันที่ 3 ธันวาคมของทุกปีเป็นวันคนพิการสากล จึงร่วมกับสมาคมสภาคนพิการทุกประเภทแห่งประเทศไทย และเครือข่ายจัดกิจกรรมเป็นการจัดเต็มรูปแบบหลังเกิดสถานการณ์โควิด-19  ภายใต้แนวคิด "ปฏิรูปสู่การพัฒนาเพื่อคนทั้งมวล : พลังนวัตกรรมสู่โลกที่เข้าถึงได้และเป็นธรรม ระหว่างวันที่ 1-2 ธันวาคม 2565 ที่ศูนย์ราชการแจ้งวัฒนะ เพื่อประชาสัมพันธ์และการสร้างเจตคติที่ดีของคนพิการและสังคม ขับเคลื่อนการทำงานขององค์การสหประชาชาติปฏิรูปให้เกิดการเปลี่ยนแปลงของสังคมโดยนำนวัตกรรมและเทคโนโลยีมาส่งเสริมความเท่าเทียม  สอดคล้องกับนโยบายของรัฐบาลที่มุ่งมั่นสร้างสังคมไทยให้เป็นสังคมแห่งโอกาส สำหรับการจัดงานครั้งนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม จะเป็นประธานเปิดงานในวันที่ 2 ธันวาคม 2565 ภายในงานมีกิจกรรม   อาทิ การอ่านสาส์นวันคนพิการสากล  มอบมอบโล่ประกาศเกียรติคุณแก่คนพิการต้นแบบ  275 รางวัล เวทีสมัชชาเครือข่ายคนพิการระดับชาติ  เวทีแสดงศักยภาพคนพิการ  การจัดมหกรรมสินค้าสำหรับผู้สูงอายุและคนพิการ  และผลิตภัณฑ์จากกลุ่มอาชีพคนพิการกว่า  200 บูธ  การจัดแสดงนวัตกรรมและอารยสถาปัตย์เพื่อรองรับสังคมผู้สูงวัย  และคนพิการ เปิดรับลงทะเบียนคนพิการและให้บริการตรวจวัดความเครียด ผู้สนใจเข้าร่วมงานโดยไม่เสียค่าใช้จ่าย